Slepo. Na mjeztym 7. dźěłarničce přichoda „8 wsow – 1 wosada“ je so 30 zastupjerjow ze wšelakich towarstwow a institucijow wobdźěliło. Mjez nimi běštaj tež Slepjanski wjesnjanosta Reinhard Bork (CDU) a Měrćin Nowak, čłon serbskeje přirady wokrjesa Zhorjelc.
Župa „Jakub Lorenc-Zalěski“ bě hromadźe ze socialnej syću a Serbskim institutom Budyšin minjenu srjedu do Slepjanskeho Serbskeho kulturneho centruma přeprosyła. W srjedźišću steještej projektaj Witaj a 2plus. Jeju dotalne wuwiće w pěstowarnjach a šulomaj gmejny Slepo su wobdźělnicy wuhódnoćili a wužadanja přichoda rozjimali.
Je najskerje lědma domjacnosće, kotraž dźensa płokansku mašinu nima. Techniski nastroj z tójšto elektroniku nam žiwjenje wolóža. Zo běchu tež hinaše časy, zhoniš nětko w zajimawej wustajeńcy.
Łaz (AK/SN). Trjenčka zmawuja na powjazu při Łazowskim Domje Zejlerja a Smolerja. Z jednotliwych pismikow wučitaš „płokanski dźeń“. „Chcemy pokazać, kak sprócne domjace dźěło bě, što su hospozy wšo wobkedźbować dyrbjeli a kak wobšěrny tajki płokanski dźeń bě“, podšmórnje předsyda spěchowanskeho towarstwa Domu Zejlerja a Smolerja Reinhardt Schneider. Dźensa su tam nowu wustajeńcu „Šudrawa, čwor a mydło – płokanski dźeń za čas wowkow“ wotewrěli.
Na połnej žurli Šunowskeje Fabrikskeje hospody je Serbski muski chór Delany wčera popołdnju 45lětne wobstaće swjećił a wopytowarjam ze spěwnym koncertom dušu zhrěł.
Šunow (bn/SN). Serbski muski chór Delany je wčera ze swjatočnym swjedźenskim koncertom w Šunowskej Fabrikskej hospodźe 45. narodniny swjećił. Mjez něhdźe 130 zahorjenymi wopytowarjemi bě nimo čestnych čłonow a něhdyšich dirigentow chóra tež předsyda Domowiny Dawid Statnik, kiž spěwarjam w mjenje třěšneho zwjazka a Kamjenskeje župy wutrobnje gratulowaše. „Dźak wam za swěru, z kotrejž serbski spěw posrědkujeće. Wostańće dale w mysli a wutrobje serbscy“, Statnik rjekny. Zastupowacy wjesnjanosta Tomaš Bjeńš přepoda chórej pjenježny dar a zwurazni přeće, „zo tež přichodnje našu hudźbu z wjeselom dale pěstujeće“. Tomu so zastupjerjo lajskeje dźiwadłoweje skupiny Konjecy-Šunow a chóra Lipa přizamknychu. Kapała Horjany hosćićelow a publikum z lóštnymi štuckami překwapi, zapiska na kóncu „Chcył něhdy w holi Mužakec“ a cyła žurla sobu spěwaše.
Hnydom dźewjeć koparjow Sokoła Ralbicy/Hórki je nominowanych za Serbsku koparsku wubranku muži, kotraž pojědźe w juniju na 3. europeadu do Južneho Tirola. To zdźěli předsyda sportoweho towarstwa Dirk Šewc na wčerawšej hłownej zhromadźiznje w Ralbicach. Tale ličba je wjetšinu přitomnych pozitiwnje překwapiła.
Ralbicy (jh/SN). Zhromadźizna najwjetšeho sportoweho towarstwa w Delanach ze wšěmi zamołwitymi wotrjadow kopańca, volleyball, gymnastika a kehelowanje bě nuznje trěbna, dokelž bě spočatk lěta finacny zarjad ćišć na towarstwo wukonjał, žadajo sej rozprawu za lěto 2015. Dirk Šewc rysowaše aktiwity minjeneho lěta a skedźbni hišće raz na přewšo poradźenu jubilejnu sportowu wuměnu ze Sokolom Spálené Poříčí a na partnerske styki gmejny Ralbicy/ Róžant z městom Spálené Poříčí. Prěni raz móžeše Šewc volleyballistej Sokoła gratulować. Ingolf Rachel bě minjeny tydźeń D-licencu za sudnika wobstał. Rodźeny Šunowčan smě nětko jako prěni sportowc Sokoła Ralbicy/Hórki winowatostne volleyballowe hry hač do wobwodneje ligi sudźić.
Budyšin (kl/SN). Předsydstwo župy „Jan Arnošt Smoler“ Budyšin je so na swojim wuradźowanju wčera znowa wo šulskich prašenjach dorozumiło. Tak poskića wot šulskeho lěta 2016/2017 serbšćinu na zakładnej šuli w Hućinje, za čož hižo wjacore přizjewjenja předleža. Na Bartskej zakładnej šuli podawaja serbšćinu jako cuzu rěč a nic kaž dotal w rozšěrjenym modelu. Šulerjo wuknu ju tam w 1. lětniku jednu hodźinu tydźensce. Župnemu předsydstwu je dźěło ze staršimi a z pěstowarnju w Malešecach wažne, runje tak tež dalša podpěra Bartskej šuli. Staršim ma so wuwědomić, zo je serbskorěčne kubłanje w pěstowarni zwjazane z tym, zo dźěći po tym tež w šuli rěč dale wuknu. Tele wědomje ma so dale skrućeć. Wučbny poskitk serbšćiny hodźi so z cyłodnjowskim poskitkom w popołdnišim času wudospołnić. Župne předsydstwo chce so wo wosobu prócować, kotraž móže tónle zaměr podpěrać, a budźe ju zamołwitym posrědkować.
Łazk (aha/SN). Mjeztym 12. beneficny koncert dožiwi wčera 380 wopytowarjow před wulkotnej kulisu Łazkowskeho niwoweho lěsa. Organizowało bě jón znowa Towarstwo swjateje Filomeny ze swojim agilnym předsydu Geratom Róblom. Moderatorka programa Diana Fryčec-Grimmigowa je po spodobnym hudźbnym zazběhu dujerskeje kapały Horjany tež zastupjerjow maćerno-dźěćaceho domu swj. Wincenca z čěskeho Dolneho Podluží kaž tež předsydku towarstwa Odysseé z bołharskeho města Razgrada Sylwiju Walewu witała. Wjedro drje bě zymne a měnjate, znajmjeńša dešćowało pak so za čas programa njeje.
bos_Latn bos_Latn hrv_Latn szl_Latn szl_Latn szl_Latn szl_Latn ces_Latn szl_Latn ces_Latn